**Likumprojekta "Grozījumi Civilprocesa likumā" sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| **1.** | **Pamatojums** | Ministru kabineta 2016. gada 2. augusta sēdes prot. Nr. 38 49.§ "Informatīvais ziņojums "Par iespējām palielināt ieņēmumus" 17. punkts. |
| **2.** | **Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība** | Atbilstoši Tiesu izpildītāju likuma 2. pantam tiesu un citu institūciju nolēmumu izpildi veic zvērināti tiesu izpildītāji. Saskaņā ar Tiesu izpildītāju likuma 41. pantu, veicot amata darbības, zvērināts tiesu izpildītājs ir tiesīgs ar amata pienākumu pildīšanu saistīto nepieciešamo informāciju motivēti pieprasīt no valsts un pašvaldību iestādēm un institūcijām, kā arī no visām fiziskajām un juridiskajām personām, ciktāl to neierobežo speciālās tiesību normas. Tiesu izpildītāju likuma 45. panta pirmā daļa paredz, ka zvērināti tiesu izpildītāji pēc savas iniciatīvas veic visus likumā noteiktos pasākumus un izmanto visus likumā paredzētos līdzekļus un metodes, lai ātri un kvalitatīvi pildītu tiesas un citu institūciju nolēmumus. Savukārt minētā panta otrā daļa paredz, ka zvērināts tiesu izpildītājs, pildot amata darbības, piemēro Civilprocesa likumu un citus normatīvos aktus, kā arī ievēro Latvijas Zvērinātu tiesu izpildītāju padomes apstiprināto metodiku un tiesu prakses atziņas. Tādējādi materiālās tiesību normas paredz, ka zvērinātam tiesu izpildītājam jāveic visas nepieciešamās darbības, lai ātri un efektīvi izpildītu amata darbības, tai skaitā pieprasot no iestādēm nepieciešamo informāciju par uz parādnieka vārda atvērtiem kontiem kredītiestādēs, kuros varētu atrasties noguldījumi.Zvērināts tiesu izpildītājs pēc tam, kad izpildu lieta ir ievesta pret attiecīgo parādnieku, drīkst piemērot dažādus piespiedu izpildes līdzekļus, ievērojot piedzinēja norādījumu. Lai veiktu piespiedu izpildi, zvērināts tiesu izpildītājs pret parādniekiem ir tiesīgs piemērot Civilprocesa likuma 557. pantā noteiktos piespiedu izpildes līdzekļus, tai skaitā, piedziņas vēršanu uz naudu, kas parādniekam pienākas no citām personām (darba samaksu, tai pielīdzinātiem maksājumiem, citiem parādnieka ienākumiem, noguldījumiem kredītiestādēs). Civilprocesa likuma 72. nodaļa "Piedziņas vēršana uz darba samaksu, tai pielīdzinātajiem maksājumiem un citām naudas summām" precizē kārtību, kādā minētais piespiedu izpildes līdzeklis piemērojams.Vispārīgo tiesisko pamatu zvērināta tiesu izpildītāja rīcībai, dodot rīkojumus un veicot informācijas pieprasījumus attiecībā uz parādnieka mantisko stāvokli, nosaka Tiesu izpildītāju likuma 41. pants un Civilprocesa likuma 551. pants. Proti, saskaņā ar Tiesu izpildītāju likuma 41. pantu, veicot amata darbības, zvērināts tiesu izpildītājs ir tiesīgs ar amata pienākumu pildīšanu saistīto nepieciešamo informāciju motivēti pieprasīt no valsts un pašvaldību iestādēm un institūcijām, kā arī no visām fiziskajām un juridiskajām personām, ciktāl to neierobežo speciālās tiesību normas. Savukārt Civilprocesa likuma 551. panta pirmā daļa nosaka, ka tiesu izpildītāja prasības un rīkojumi, izpildot tiesu un citu institūciju nolēmumus, ir obligāti fiziskajām un juridiskajām personām visā valsts teritorijā.Zvērināts tiesu izpildītājs, saņemot izpildei izpildu dokumentu, pārbauda parādnieka mantisko stāvokli, nosūtot pieprasījumus uz reģistriem, kuros tiek uzkrāta informācija par fizisko personu ienākumiem vai mantisko stāvokli, kā arī informācija par fiziskās personas statusu, proti, vai konkrētā persona ir dzīva, mirusi, kāds ir tās ģimenes stāvoklis, kā arī citas ziņas. Tiesu izpildītājs ir tiesīgs nepastarpināti pieprasīt ziņas par parādnieka īpašumiem un ienākumiem no visiem valsts nozīmes reģistriem, kā arī kredītiestādēm un citām trešajām personām.Atbilstoši Civilprocesa likuma 599. panta trešajai daļai, ja parādniekam ir noguldījums kredītiestādē, zvērināts tiesu izpildītājs nosūta kredītiestādei rīkojumu ar norādi veikt minēto naudas līdzekļu apķīlāšanu piedzenamās summas un sprieduma izpildes izdevumu apmērā un to pārskaitīšanu zvērināta tiesu izpildītāja depozīta kontā. Vienlaikus atbilstoši minētajai tiesību normai, dodot rīkojumu kredītiestādei, naudas līdzekļu apķīlāšana veicama, ievērojot Civilprocesa likuma 1. pielikuma 3. punktā noteiktos ierobežojumus attiecībā uz parādnieku, proti, parādniekam saglabājot līdzekļus vienas minimālās mēneša algas apmērā, bet uzturlīdzekļu piedziņas lietās - 50% no minimālās mēnešalgas. Kredītiestādes pienākums ir kontrolēt, ka parādniekam reizi mēnesī ir pieejama attiecīgā summa. Ja kredītiestādes kontā neatrodas visa piedzenamā summa, kontam tiek saglabāts apķīlājums un tehnisku iemeslu dēļ kredītiestādes klientiem pēc konta apķīlāšanas bieži vien nav iespējams pašiem rīkoties ar internetbanku vai izņemt naudu bankomātos, jo kredītiestādes nevar garantēt, ka parādnieks izlietos tikai tam saglabātos naudas līdzekļus minimālās mēneša darba algas vai 50% no minimālās darba algas apmērā (atkarībā no piedziņas veida). Tādēļ parādnieks, kura konts apķīlāts, saglabātos naudas līdzekļus var saņemt tikai skaidrā naudā jebkurā bankas filiālē.Kārtībā, kādā šobrīd tiek īstenots piespiedu izpildes līdzeklis – piedziņas vēršana uz parādnieka noguldījumiem kredītiestādēs – ir konstatējamas vairākas nepilnības.Tiesu un citu institūciju nolēmumu izpildes efektivitāte ir neatraujami saistīta ar ātru un ērtu minēto nolēmumu izpildei nepieciešamās informācijas iegūšanu. Proti, sekmīgas nolēmuma izpildes pamatnosacījums ir informācijas par parādnieka mantisko stāvokli ieguve. Jo ātrāka ir ziņu ieguves metode un pilnīgāka iegūtā informācija, jo lielāka iespēja nodrošināt izpildi. Šā brīža informācijas ieguves kārtība no kredītiestādēm ir laikietilpīga un finansiāli dārga, ņemot vērā apstākli, ka zvērinātu tiesu izpildītāju rīkojumi tiek gatavoti un apstrādāti manuāli, turklāt sarakste tiek organizēta rakstveidā, izmantojot pasta pakalpojumus. Ja zvērināts tiesu izpildītājs konkrēti zina, kurā kredītiestādē parādnieks ir atvēris kontu, tad rīkojums par kontā esošo līdzekļu apķīlāšanu tiek sūtīts tieši šai kredītiestādei. Taču vairumā gadījumu piedzinēja rīcībā šādu ziņu nav. Ņemot vērā apstākli, ka uzsākot piedziņas vēršanu uz parādniekam piederošiem naudas līdzekļiem un noguldījumiem kredītiestādēs, zvērināts tiesu izpildītājs nolēmuma izpildes sākumā nezina, kurās kredītiestādēs parādnieks ir atvēris bankas kontus, lai netiktu nesamērīgi palielināti sprieduma izpildes izdevumi parādniekam, zvērināti tiesu izpildītāji rīkojumu apķīlāt parādnieka iespējamos naudas līdzekļus kredītiestādē sūta tikai uz populārākajām kredītiestādēm, nepārbaudot visas Latvijas Republikā reģistrētās kredītiestādes.Tā iemesla dēļ, ka zvērinātam tiesu izpildītājam nav informācijas par to, kurās kredītiestādēs parādnieks ir atvēris kontu, visām kredītiestādēm vienlaicīgi tiek dots identiska satura rīkojums par naudas līdzekļu apķīlāšanu un vienlaicīgi pārskaitīšanu uz zvērināta tiesu izpildītāja depozīta kontu. Minētā rezultātā, ja parādniekam ir noguldījumi vairākās kredītiestādēs, praksē var veidoties situācijas, kurās tiek apķīlāta (pārskaitīta uz zvērināta tiesu izpildītāja depozīta kontu) summa, kas ir lielāka nekā piedzenamā parāda apmērs. Ņemot vērā apstākli, ka naudas līdzekļi ir jau pārskaitīti uz zvērināta tiesu izpildītāja depozīta kontu, pār mēru apķīlāto līdzekļu atgriešanai parādniekam jāveic naudas līdzekļu pārskaitījums no zvērināta tiesu izpildītāja depozīta konta Valsts kasē uz parādnieka kontu kredītiestādē, tādējādi pār mēru apķīlātās summas atgriešana parādniekam gan minētā nodrošināšanai nepieciešamā laika patēriņa dēļ (saņemto depozītu summu pārbaude, maksājuma uzdevuma sagatavošana), gan kredītiestāžu iekšējo noteikumu dēļ var prasīt vairākas dienas. Turklāt šādā gadījumā katrā kredītiestādē parādniekam tiek saglabāti pieejami naudas līdzekļi vienas minimālās mēnešalgas apmērā (uzturlīdzekļu piedziņas lietās - 50% no minimālās mēnešalgas), kas atzīstams par neatbilstošu Civilprocesa likuma 599. panta trešajā daļā ietvertās normas mērķim un būtiski kaitē izpildes procesa interesēm.Saskaņā ar Tiesu izpildītāju likuma 2. pantu zvērināti tiesu izpildītāji veic tiesu un citu institūciju nolēmumu izpildi, kā arī citas likumā noteiktās darbības, savukārt atbilstoši minētā likuma 5. pantam zvērināti tiesu izpildītāji amata darbībā ir pielīdzināti valsts amatpersonām. Nodrošinot tiesas sprieduma un citu likumā noteikto valsts institūciju lēmumu piespiedu izpildi, zvērināti tiesu izpildītāji realizē valsts noteiktu funkciju. Ņemot vērā minēto, kā arī lai maksimāli optimizētu un paātrinātu izpildes procesa nodrošināšanai nepieciešamās informācijas ieguvi, tādējādi būtiski atvieglojot nolēmumu izpildes veikšanu, paredzams risinājums datu par parādnieka noguldījumiem kredītiestādēs apmaiņu starp kredītiestādēm un zvērinātiem tiesu izpildītājiem, kā arī zvērinātu tiesu izpildītāju rīkojumu par naudas līdzekļu apķīlāšanu organizēt elektroniski.Likumprojekts paredz ieviest no šobrīd spēkā esošās kārtības funkcionāli atšķirīgu datu apmaiņas modeli starp zvērinātiem tiesu izpildītājiem un kredītiestādēm. Piedāvātais risinājums paredz noteikt iespēju sprieduma izpildes nodrošināšanai nepieciešamo datu apmaiņu organizēt elektroniski. Šāda sadarbības modeļa ieviešana paātrinātu informācijas apmaiņu, nodrošinātu ērtāku un ekonomiskāku informācijas ieguves veidu, ietaupot gan zvērinātu tiesu izpildītāju un kredītiestāžu cilvēka darba resursus (pieprasījumu sagatavošana, nosūtīšana, reģistra informācijas pārbaude, atbildes vēstules sagatavošana un nosūtīšana), gan naudas (kancelejas un pasta izdevumi) resursus, samazinātu manuālo kļūdu skaitu, kā arī nodrošinātu efektīvu rīku parādnieku noguldījumu nepamatotas apķīlāšanas novēršanai.Likumprojektā paredzēto parādnieka naudas līdzekļu apķīlāšanas kārtību plānots noteikt vienotu gan attiecībā uz zvērinātu tiesu izpildītāju, gan Valsts ieņēmumu dienesta īstenoto piedziņu. Un tā tiek attiecināta gan uz kredītiestādēm, gan juridiskām personām, kuras nav kredītiestādes, bet kuru komercdarbība ietver bezskaidras naudas maksājumu veikšanu (abi kopā turpmāk – Subjekti). Šim nolūkam paralēli tiek virzīti un 2016. gada 24. martā izsludināti Valsts sekretāru sanāksmē arī atbilstoši grozījumi likumā "Par nodokļiem un nodevām" (VSS-231), Kredītiestāžu likumā (VSS-230) un Maksājumu pakalpojumu un elektroniskās naudas likumā (VSS-232). Paralēli tiek virzīts arī Finanšu ministrijas izstrādāts likumprojekts "Kontu reģistra likums", kas tajā skaitā paredz sniegt ieguldījumu valsts pārvaldes uzdevumu izpildes veicināšanā, nodrošinot valsts institūcijām papildu iespējas saņemt informāciju sekmīgai valsts pārvaldes uzdevumu īstenošanai. Proti, minētais likumprojekts paredz kontu reģistra izveidi, nosakot, ka reģistrs ir valsts informācijas sistēma, un tās pārzinis ir Valsts ieņēmumu dienests.Lai ieviestu efektīvu un lietderīgu piedziņas modeli, ir nepieciešams veidot aktuālu atvērto kontu uzskaites sistēmu. Jārēķinās ar to, ka nemitīgi mainās situācija saistībā ar parādniekiem (to esamība, skaits utt.) un līdz ar to ar piedziņas darbībām, tādējādi monitoringa veikšanai zvērinātiem tiesu izpildītājiem un Valsts ieņēmumu dienestam nepārtraukti ir nepieciešami aktuāli dati par fiziskas personas kontiem.Zvērinātu tiesu izpildītāju rīkojumu sagatavošanu un kredītiestāžu datu saņemšanu plānots veidot caur Izpildu lietu reģistru, izmantojot Valsts reģionālās attīstības aģentūras (turpmāk – VRAA) pārziņā esošo Valsts informācijas sistēmu savietotāja koplietošanas daļu "Datu izplatīšanas tīkls" (turpmāk - DIT). Tiesu izpildītāju likuma 156.1 pants paredz, ka zvērināti tiesu izpildītāji, veicot amata darbības, lieto Izpildu lietu reģistru. Izpildu lietu reģistrs ir valsts informācijas sistēma. Saskaņā ar Tiesu izpildītāju likuma 156.1 panta otro daļu Izpildu lietu reģistra un tā programmnodrošinājuma īpašniece ir Latvijas valsts. Reģistra pārzinis un turētājs ir Tiesu administrācija. Savukārt DIT izvēle ļaus ne tikai ietaupīt valsts budžeta līdzekļus, jo nav nepieciešams izveidot jaunu sistēmu (tikai minimāli pielāgot jau esošās sistēmas), bet izmantos jau izstrādāto VRAA rīku, kas ļaus nepieciešamības gadījumā bez papildu finansējuma palielināt informācijas saņēmēju/sniedzēju skaitu, nodrošinās liela apjoma informācijas nodošanu.Subjektiem DIT lietošana neprasīs lielus ieguldījumus, jo DIT var izmantot divos veidos:1) automatizējot datu saņemšanu un nodošanu – prasīs ieguldījumus no Subjektu puses, ieguldījumu apmēru nav iespējams noteikt, jo tas būs atkarīgs no tā, kādu datu apjomu un kādu procesu Subjekti izvēlēsies automatizēt savā pusē;2) bez datu saņemšanas/nodošanas automatizācijas – neprasīs papildu ieguldījumus no Subjektu puses, jo nav nepieciešama Valsts ieņēmumu dienesta un Subjektu esošo sistēmu savienošana, papildu licenču nodrošināšana, IT speciālistu pieņemšana darbā vai speciālā sistēmas lietošanas apmācība. Subjektiem vajadzēs tikai saņemt lietotāja tiesības, regulāri (pēc paziņojuma par DIT ievietotu ziņu saņemšanas) pārbaudīt ienākošo informāciju WEB serverī un likumos paredzētajā termiņā sniegt atbildes vai izpildīt doto rīkojumu, proti, veicamās darbības paliek nemainīgas, mainās tikai informācijas nodošanas veids no papīrformāta uz elektronisko. Likumprojekts paredz rīkojumu saņemšanas un izpildes kārtību, precīzi nosakot tā pieņemšanas un izpildes termiņus. Tā kā tiesu izpildītāja rīkojumi ir izpildāmi nekavējoties, DIT izmantošanas gadījumā vienlaikus ar šo likumprojektu virzītajā likumprojektā "Grozījumi Kredītiestāžu likumā" un likumprojektā "Grozījumi Maksājumu pakalpojumu un elektroniskās naudas likumā" ir nostiprināts, ka ar rīkojuma saņemšanu jeb paziņošanu ir saprotams brīdis, kad rīkojums ievietots DIT. Subjekti par šāda rīkojuma ievietošanu DIT tiks brīdināti ar automātiski ģenerējamu un uz noteikto e-pastu nosūtamu ziņu. Plānots, ka rīkojumiem, kas ievietoti DIT, tiks piešķirti unikālie numuri, kas palīdzēs Subjektiem izprast rīkojumu izpildes secību un ievietošanas momentu. Ar unikālo numuru saprotama rindiņa ar datumu (diena/ mēnesis/gads) un laiku (stunda/minūte/sekunde/milisekunde), kas tiek piefiksēts katram rīkojumam tā ievietošanas DIT brīdī. Turklāt arī pašā rīkojumā būs norādīts rīkojuma numurs, kas nodrošinās izsekojamību ar to uzlikto pienākumu izpildei, kā arī, lai skaidri un vienoti būtu izpildāmi rīkojumi, likumprojektā "Grozījumi Kredītiestāžu likumā" ir noteikti naudas līdzekļu apķīlāšanas termiņi. Ar likumprojektu plānotais datu apmaiņas modelis paredz, ka zvērināts tiesu izpildītājs Subjektiem secīgi dod divu veidu rīkojumus (šobrīd – viens rīkojums par naudas līdzekļu apķīlāšanu un pārskaitīšanu zvērināta tiesu izpildītāja depozīta kontā):**1. rīkojums**, uzsākot piedziņu – Subjektam, kurā parādniekam ir konts, prasība par parādniekam piederošu noguldījumu apķīlāšanu zvērināta tiesu izpildītāja rīkojumā norādītās summas apmērā līdz tālāku norādījumu saņemšanai;**2. rīkojums** septiņu darba dienu laikā pēc 1. rīkojuma došanas un Subjektu informācijas saņemšanas un izvērtēšanas - katram Subjektam individuāli dota prasība par:- naudas līdzekļu pārskaitīšanu tiesu izpildītāja depozīta kontā rīkojumā norādītajā apmērā līdz piedzenamās summas un sprieduma izpildes izdevumu dzēšanai un parādniekam saglabājamo naudas līdzekļu, kas apķīlāti saskaņā ar šā panta otro daļu, un nav nepieciešami piedzenamās summas un sprieduma izpildes izdevumu dzēšanai, atbrīvošanu no apķīlājuma;- naudas līdzekļu pārskaitīšanu tiesu izpildītāja depozīta kontā rīkojumā norādītajā apmērā, saglabājot attiecībā uz parādnieku naudas līdzekļus šā likuma 1. pielikuma 3. punktā noteiktajā apmērā, līdz piedzenamās summas un sprieduma izpildes izdevumu dzēšanai, vienlaikus atbrīvojot no apķīlājuma parādniekam saglabājamos naudas līdzekļus, kas apķīlāti saskaņā ar šā panta otro daļu;- par iepriekš dotā rīkojuma grozīšanu vai atcelšanu.Tādējādi atbilstoši likumprojektā paredzētajai kārtībai zvērināts tiesu izpildītājs, uzsākot konkrētā piespiedu izpildes līdzekļa piemērošanu, Izpildu lietu reģistrā izveido informācijas pieprasīšanas rīkojumu par parādnieka finanšu līdzekļu pietiekamību piedzenamās summas apmērā un par piedzenamās summas apķīlāšanu (599.1 panta otrā daļa). Līdz tālāku rīkojumu saņemšanai parādnieka naudas līdzekļi tiek saglabāti Subjekta kontā. Līdz ar to, ja zvērināta tiesu izpildītāja rīkojums par noguldījumu apķīlāšanu tālākā izpildes procesā atceļams (piemēram, izpildu lietā piedzenamā summa ir pilnībā segta, izmantojot citus piespiedu izpildes līdzekļus), nav nepieciešams veikt pār mēru apķīlāto līdzekļu pārskaitījumu no zvērināta tiesu izpildītāja depozīta konta Valsts kasē uz parādnieka kontu, nodrošinot parādniekam ātrāku faktisku piekļuvi saviem naudas līdzekļiem. Pēc rīkojuma saņemšanas izpildei Subjekts trīs darba dienu laikā zvērinātam tiesu izpildītājam sniedz informāciju par apķīlātās summas apmēru (parāda un sprieduma izpildes izdevumu dzēšanai un naudas līdzekļu apmērs, kas parādniekam saglabājams saskaņā ar Civilprocesa likuma 1. pielikuma 3. punktu).Ir paredzēts, ka paziņojumus par rīkojuma izpildi Subjekti sūtīs tiesu izpildītājam, izmantojot DIT, ar laika nobīdi, proti, trīs darba dienu laikā no rīkojuma pieņemšanas izpildei. Minētais termiņš ir izvēlēts, lai neuzliktu pārmērīgi lielu slogu Subjektiem, kas izvēlēsies otro rīkojumu apstrādes variantu ar mazāku datu apstrādes automatizācijas pakāpi. Izpildot zvērināta tiesu izpildītāja rīkojumu (1. rīkojums), kredītiestāde sniedz atbildi zvērinātam tiesu izpildītājam par apķīlātās summas apmēru. Ja konta atlikums ir lielāks, kā rīkojumā norādītā summa, kredītiestāde nesniedz informāciju par parādnieka kontā esošo naudas līdzekļu kopējo apmēru.Ziņu saņemšana no kredītiestādes par to, vai parādniekam ir konts kredītiestādē un vai tajā ir apķīlājami naudas līdzekļi, ir būtiska, lai ievērotu Civilprocesa likuma 570. panta trešajā daļā un 572. pantā noteikto piespiedu izpildes līdzekļu piemērošanas secību. Saskaņā ar Civilprocesa likuma 570. panta trešo daļu piedziņas vēršana uz parādnieka – fiziskas personas – nekustamo īpašumu pieļaujama, ja, piemērojot citus piespiedu izpildes līdzekļus, piedzinēja prasījumu saprātīgā termiņā nav iespējams apmierināt. Tāpat atbilstoši Civilprocesa likuma 572. pantam piedziņu no parādnieka – juridiskās personas - pēc izpildu dokumentiem tiesu izpildītājs vispirms vērš uz juridiskās personas naudas līdzekļiem, kuri atrodas kredītiestādēs. Tādējādi, nesaņemot informāciju no kredītiestādes par to, ka rīkojumu ir iespējams izpildīt, zvērināts tiesu izpildītājs nepamatoti var veikt tālākas darbības parāda piedziņai, vēršot piedziņu uz parādnieka kustamo mantu un nekustamo īpašumu, neievērojot Civilprocesa likumā noteikto regulējumu.Līdz turpmākam zvērināta tiesu izpildītāja rīkojumam (2. rīkojums) ir aizliegts apķīlāto summu izmaksāt citai personai, kā arī parādniekam ar to rīkoties (599.1 panta ceturtā daļa). Šādas prasības iekļaušana ļauj zvērinātam tiesu izpildītājam gūt pārliecību, ka naudas līdzekļi kredītiestādes paziņotajā apmērā ir rezervēti izpildes procesa vajadzībām, un plānot tālākas darbības parāda piedziņai.Atbilstoši likumprojektā paredzētajam (599.1 panta piektā daļa) zvērināts tiesu izpildītājs, vadoties pēc saņemtās informācijas, septiņu darba dienu laikā no 1. rīkojuma nosūtīšanas dienas izveido individualizētus rīkojumus Subjektiem par konkrēta apjoma naudas līdzekļu pārskaitīšanu uz zvērināta tiesu izpildītāja depozīta kontu, izlemj, kurā kredītiestādē parādniekam saglabājami brīvi pieejami naudas līdzekļi likumā noteiktajā apmērā vai dod rīkojumu par iepriekš dotā rīkojuma atcelšanu.Vienlaikus likumprojekts (599.1 panta astotā daļa) paredz, ka gadījumā, kad parādniekam ir atvērts tikai viens konts vai arī piedziņa uz parādnieka naudas līdzekļiem tiek veikta jau citā tā paša zvērināta tiesu izpildītāja lietvedībā esošā izpildu lietā, zvērināts tiesu izpildītājs var, nepaziņojot rīkojumu par naudas līdzekļu apķīlāšanu, uzreiz paziņot Subjektam rīkojumu par naudas līdzekļu pārskaitīšanu līdz piedzenamās summas un sprieduma izpildes izdevumu dzēšanai, jo naudas esamības noskaidrošanas posms šajā gadījumā nav lietderīgs, tā kā zvērināta tiesu izpildītāja rīcībā šāda informācija jau ir. Šādā gadījumā zvērināta tiesu izpildītāja rīkojums par naudas līdzekļu pārskaitīšanu izpildāms vispārējā kārtībā, ņemot vērā likumprojektā paredzēto attiecībā uz rīkojumu izpildes prioritāti (599.1 panta vienpadsmitā daļa).Šāds piespiedu izpildes līdzekļa – piedziņas vēršana uz noguldījumiem kredītiestādēs – piemērošanas modelis atzīstams par efektīvu un samērīgu gan, raugoties no izpildes efektivitātes viedokļa, gan Subjektu klientu (parādnieku) interešu aizsardzības viedokļa.Atbilstoši plānotajam sadarbības modelim, informācijas par zvērināta tiesu izpildītāja sagatavotajiem rīkojumiem un aktuālajām parāda un sprieduma izpildes izdevumu summām, kā arī informācijas par kredītiestāžu apķīlātajām un pārskaitītajām summām automātiska apmaiņa starp Izpildu lietu reģistru un Subjektiem notiek vismaz vienu reizi katru darba dienu. Tādējādi pastāvīgi tiek nodrošināta iespēja konkrēto piespiedu izpildes līdzekli piemērot, ņemot vērā aktuālo situāciju. Vienlaikus ar likumprojektu paredzēts, ka zvērinātam tiesu izpildītājam ir nepārtraukti pieejama aktuālā informācija par parādniekam apķīlāto naudas līdzekļu apmēru un attiecīgi noteikts pienākums sekot līdzi kredītiestāžu sniegtajai informācijai par apķīlāto līdzekļu apmēru un aktualizēt piedzenamās summas vai veikt citas izmaiņas kredītiestādēm dotajos rīkojumos, nodrošinot, lai depozīta kontā no kredītiestādēm saņemto naudas līdzekļu kopsumma nepārsniegtu parāda summas un sprieduma izpildes izdevumu segšanai nepieciešamo apmēru (599.1 panta devītā daļa). Pilnas rīkojuma apmaksas gadījumā, klienta konti atbrīvojami no bloķējošiem ierobežojumiem. Savukārt daļējas apmaksas gadījumā samazināmi finanšu līdzekļus apķīlājošie ierobežojumi par tādu summu, kāda tikusi pārskaitīta uz zvērināta tiesu izpildītāja kontu.Ar likumprojektu tiek saglabāta šobrīd Civilprocesa likuma 599. panta trešajā daļā ietvertā prasība saglabāt attiecībā uz parādnieku naudas līdzekļus Civilprocesa likuma 1. pielikuma 3. punktā noteiktajā apmērā. Atzīstams, ka, nepastāvot nekādiem ieturējuma apmēra ierobežojumiem, varētu rasties situācija, kurā pēc ieturējumu izdarīšanas parādniekam nepaliek nekāds darba samaksas vai tai pielīdzināto maksājumu pārpalikums. Lai to nepieļautu, Civilprocesa likuma 599. pantā šobrīd spēkā esošajā redakcijā ir noteikts konkrēts naudas līdzekļu apmērs, kas saglabājams pēc ieturējumu izdarīšanas atbilstoši izpildu dokumentam. Savukārt gadījumā, ja parādniekam minētie naudas līdzekļi kā pieejami tiek nodrošināti vienlaikus vairākos kontos, tādējādi būtiski palielinot saglabājamās summas apmēru, tiek pārkāpts Civilprocesa likuma 599. panta trešajā daļā ietvertās normas mērķis - nodrošināt, lai piespiedu izpildes īstenošanas gadījumā parādniekam tiktu garantēta tādu minimālo naudas līdzekļu saglabāšana, kas būtu pietiekami personas pamatvajadzību apmierināšanai – un aizskartas izpildes procesa intereses. Lai pēc iespējas efektīvi veiktu parādnieka parāda segšanas iespējas izvērtēšanu, kā arī izpildītu Civilprocesa likuma 1.pielikumā noteikto ierobežojumu attiecībā uz naudas līdzekļu ieturēšanu, gan likumprojektā, gan vienlaikus ar šo likumprojektu virzītajā likumprojektā "Grozījumi likumā "Par nodokļiem un nodevām"" ir paredzēta kārtība atbilstoši kurai naudas līdzekļu apmērā noskaidrošanas stadijā piedziņai apķīlājamā naudas līdzekļu summa tiek palielināta par summu, kādu likums paredz obligāti saglabāt parādniekam. Pēc līdzekļu pietiekamības parāda segšanai noskaidrošanas (pēc 7 darba dienām no rīkojuma par piedzenamās summas apķīlāšanu ievietošanas DIT: 1 darba diena rīkojuma pieņemšanai, 3 darba dienas subjektiem informācijas sniegšanai un 3 darba dienas zvērinātam tiesu izpildītājam situācijas vērtēšanai), parādnieka kontos tiks noņemta apķīlāšana no naudas līdzekļiem, kas saglabājama uz parādnieku Civilprocesa likuma 1. pielikumā noteiktajā apmērā. Minētais pienākums par naudas līdzekļu saglabāšanu Civilprocesa likuma 1. pielikumā noteiktajā apmērā tiek attiecināts tikai uz vienu no parādnieka kontiem (599.1 panta sestā daļa). Vienlaikus paredzot tiesības parādniekam informēt zvērinātu tiesu izpildītāju par to kontu, kurā naudas līdzekļu saglabāšana nodrošināma. Minētais pamatojamas ar apstākli, ka precīza informācija par parādnieka kontos esošo naudas līdzekļu izcelsmi ir zināma vienīgi pašam parādniekam.Vienlaikus pieļaujot iespēju, ka izpildu lietā vienlaikus var tikt piemēroti vairāki piespiedu izpildes līdzekļi (piemēram, arī ieturējumi no parādniekam izmaksājamās darba samaksas), kā arī parāda nomaksai līdzekļus zvērināta tiesu izpildītāja kontā var ieskaitīt gan pats parādnieks, gan cita persona viņa vietā, likumprojektā noteikta prasība zvērinātam tiesu izpildītājam gadījumā, ja saņemtā naudas līdzekļu kopsumma pārsniedz parāda summas un sprieduma izpildes izdevumu segšanai nepieciešamo apmēru, zvērināts tiesu izpildītājs septiņu dienu laikā no dienas, kad tās ieskaitītas zvērināta tiesu izpildītāja depozīta kontā, atmaksā parādniekam pār mēru apķīlātās summas (599.1 panta devītā daļa). Septiņu dienu termiņš summu atskaitīšanai noteikts pēc analoģijas, kāds tas noteikts Tiesu izpildītāju likuma 152. panta trešajā daļā attiecībā uz no parādnieka piedzīto naudas līdzekļu izsniegšanu vai pārskaitīšanu piedzinējam. Vienlaikus, tāpat kā Tiesu izpildītāju likuma 152. panta trešajā daļā noteikts, ka naudas līdzekļi, kas piedzīti no parādnieka un nododami piedzinējam, pārskaitāmi piedzinējam septiņu dienu laikā no dienas, kad tie ieskaitīti zvērināta tiesu izpildītāja depozīta kontā, ja nav objektīvu iemeslu, kuru dēļ naudas līdzekļu pārskaitīšana atliekama, arī likumprojektā ietverta atruna, ka iespējami tādi apstākļi, kuru dēļ minēto septiņu dienu termiņu nav iespējams izpildīt. Vienlaikus uzsvērts, ka apstākļiem ir jābūt tādiem, kas objektīvi un pamatoti liedz tiesu izpildītājam izpildīt normas prasības. Piemēram, naudas līdzekļu atskaitīšana septiņu dienu termiņā varētu būt neiespējama, piemēram, ja pret vienu un to pašu parādnieku ir vairākas izpildu lietas. Atbilstoši Civilprocesa likuma [552.1panta](http://www.likumi.lv/doc.php?id=50500#p552.1) pirmajai daļai zvērinātam tiesu izpildītājam par katru saņemto izpildu dokumentu jeb par katru prasību, pat tad, ja piespiedu izpilde veicama pret vienu un to pašu parādnieku, noformējama atsevišķa izpildu lieta. Turklāt izpildu lietas var atrasties dažādu zvērinātu tiesu izpildītāju lietvedībā. Zvērināts tiesu izpildītājs var sadalīt piedzītos naudas līdzekļus starp tām izpildu lietām, kas ir viņa izpildu lietvedībā. Bet viņam nav tiesību piedzītos naudas līdzekļus sadalīt starp savā lietvedībā esošām izpildu lietām, un tām, kas atrodas pie cita zvērināta tiesu izpildītāja. Ja viens zvērināts tiesu izpildītājs vērš piedziņu uz parādnieka noguldījumiem kredītiestādē un apķīlāto naudas līdzekļu apmērs ir tāds, lai pietiktu vairāku prasījumu apmierināšanai, personas, kurām ir izpildu dokumenti pie citiem zvērinātiem tiesu izpildītājiem, piedziņai var pievienoties. Šādā gadījumā viņiem jāiesniedz izpildu dokuments tam zvērinātam tiesu izpildītājam, kurš naudas līdzekļus apķīlājis. Tāpat cits zvērināts tiesu izpildītājs, kura lietvedībā arī ir izpildu dokuments par piedziņu no konkrētā parādnieka, var dot rīkojumu zvērinātam tiesu izpildītājam, kurš naudas līdzekļu apķīlājis, ieskaitīt otra zvērināta tiesu izpildītāja kontā naudas līdzekļus, kas tam paliktu pāri pēc visu viņa lietvedībā esošo izpildu dokumentu un to prasījumu apmierināšanas. Savukārt minētā nodrošināšana (saziņa starp zvērinātiem tiesu izpildītajiem, izpildu dokumentu iesniegšana) var prasīt ilgāku laiku kā septiņas dienas.Tāpat praksē ir bijuši gadījumi, kad naudas līdzekļu pārskaitīšanu nav bijis iespējams nodrošināt elektroniskās norēķinu sistēmas (internetbankas, Valsts kases uzturētās sistēmas "e-Kase") tehnisku traucējumu dēļ vai tā apstākļa dēļ, ka persona, kurai līdzekļi pārskaitāmi, savu kontu bankā slēgusi un zvērinātam tiesu izpildītājam nepieciešams noskaidrot kredītiestādes nosaukumu un konta numuru, kurā veicama samaksa.Tā kā nav iespējams iepriekš paredzēt visu nākotnē iespējamo gadījumu, kas varētu būt par pamatu naudas līdzekļu pārskaitīšanas atlikšanai, likumprojektā lietots termins "objektīvi iemesli", kas izslēdz jebkurus apstākļus, kas saistīti ar subjektīvu tiesu izpildītāja nespēju veikt amata pienākumus. Taču ar likumprojektu vienlaikus noteikts, ka šādā gadījumā zvērinātam tiesu izpildītājam ir jānodrošina parādniekam pār mēru apķīlāto summu atmaksa tiklīdz apstākļi, kas bijuši par pamatu summu pārskaitīšanas atlikšanai, ir novērsti.Likumprojekts nosaka, ka, saņemot vairākus rīkojumus par piedziņas vēršanu uz parādnieka noguldījumiem vai šo noguldījumu apķīlāšanu, kredītiestāde izpilda tos secībā, kādā tie ievietoti DIT (599.1 panta vienpadsmitā daļa). Šādas normas iekļaušana pamatojama ar apstākli, ka vienlaikus parāda piedziņa pret vienu un to pašu parādnieku var tikt veikta pēc vairākiem izpildu dokumentiem, kas izpildē atrodas pie dažādiem zvērinātiem tiesu izpildītājiem. Ņemot vērā minēto, ja Subjekts normatīvajos aktos noteiktajā kārtībā saņēmis vairāku zvērinātu tiesu izpildītāju rīkojumus par piedziņas vēršanu uz Subjekta kontā esošiem parādnieka naudas līdzekļiem, saņemtie rīkojumi izpildāmi hronoloģiskā secībā pēc to saņemšanas. Vispirms izpildāms tas zvērināta tiesu izpildītāja rīkojums, kurš DIT laikā ziņā ievietots agrāk.Ar likumprojektu paredzētais regulējums parādniekam nerada papildus ierobežojumus salīdzinājumā ar šobrīd spēkā esošo kārtību, kāda noteikta piedziņas vēršanai uz parādniekam piederošiem naudas līdzekļiem kredītiestādēs.Praksē objektīvu iemeslu dēļ nav iespējams pilnībā novērst situācijas, kad, vēršot piedziņu uz parādnieka naudas līdzekļiem, cita starp tiek apķīlātas arī tādas naudas summas, uz kurām saskaņā ar Civilprocesa likuma normām piedziņa nedrīkst tikt vērsta (Civilprocesa likuma 596. pants). Civilprocesa likuma 596. pants regulē kārtību attiecībā uz summām, uz kurām nevar vērst piedziņu. Subjekts nav piespiedu izpildes līdzekļu piemērotājs vai piedzinējs, bet gan subjekts, kam piespiedu izpildes līdzekļu piemērotājs – zvērināts tiesu izpildītājs -  uzliek par pienākumu izpildīt viņa dotu rīkojumu. Praksē nav iespējama kontos esošo naudas līdzekļu klasifikācija pēc to mērķa. Šāda prasība netiek izvirzīta arī kredītiestāžu darbību regulējošajos normatīvajos aktos. Zvērinātam tiesu izpildītājam, dodot Subjektam rīkojumu par naudas līdzekļu apķīlāšanu, ir pienākums norādīt precīzu apķīlājamās summas apmēru, tai skaitā ņemot vērā Civilprocesa likumā noteiktos piedziņas ierobežojumus. Rīkojums nedrīkst būt neskaidrs vai pārāk plaši formulēts. Taču precīza informācija par parādnieka kredītiestādes kontā esošo naudas līdzekļu izcelsmi ir zināma vienīgi pašam parādniekam.Saskaņā ar Civilprocesa likuma 552. panta pirmo daļu **parādniekam ir pienākums pēc uzaicinājuma ierasties pie zvērināta tiesu izpildītāja un sniegt paskaidrojumus par savu mantisko stāvokli** un darbavietu. Par pienākumu sniegt informāciju zvērinātam tiesu izpildītājam par savu mantisko stāvokli parādnieks tiek informēts līdz ar paziņojumu par izpildu lietas ievešanu.Ja parādnieks zvērināta tiesu izpildītāju laikus nav brīdinājis par saviem ienākumu veidiem, īstenojot izpildu darbības, var veidoties situācija, kad tiek apķīlātas arī tādas naudas summas, pret kurām piedziņu nedrīkst vērst. Kā jau minēts, piedziņas vēršanu uz naudas līdzekļiem, uz kuriem nevar vērst piedziņu, iespējams novērst, ja pats parādnieks izpilda likumā noteikto pienākumu un laicīgi zvērinātam tiesu izpildītājam iesniedz minēto informāciju. Gadījumos, ja parādnieks savu pienākumu nav izpildījis un ir apķīlāti arī tādi naudas līdzekļi, uz kuriem piedziņu nevar vērst, parādniekam par notikušo nekavējoties jāinformē attiecīgais zvērināts tiesu izpildītājs. Ja no parādnieka piedzītās naudas summas, uz kurām piedziņas vēršana nav pieļaujama, vēl nav pārskaitītas atbilstoši Civilprocesa likumā noteiktajam regulējumiem, nepamatoti apķīlātās vai jau piedzītās naudas summas zvērināts tiesu izpildītājs atgriež parādniekam.Atzīstams, ka nav samērīgi uzlikt zvērinātam tiesu izpildītājam pienākumu katru reizi pirms rīkojuma došanas kredītiestādei par naudas līdzekļu apķīlāšanu iegūt informāciju par to, kādi naudas līdzekļi konkrētajā kontā tiek uzkrāti. Šāda kārtība paildzinātu nepieciešamo piespiedu izpildes līdzekļu piemērošanu, un būtiski kavētu vai pat padarītu neiespējamu sprieduma izpildi vispār.Sprieduma izpildes procesa ietvaros ir būtiska procesa dalībnieku aktīva līdzdarbība savu tiesību un likumisko interešu aizsardzībai. Problēma risināma, sadarbojoties zvērinātam tiesu izpildītājam un parādniekam. Proti, gadījumā, ja parādnieks nav laikus paziņojis zvērinātam tiesu izpildītājam par saviem ienākumu veidiem un, izpildot zvērināta tiesu izpildītāja rīkojumu, kredītiestāde ir apķīlājusi arī tādas summas, uz kurām piedziņa nav vēršama, piemēram, valsts sociālais pabalsts, parādniekam ir jāsazinās ar konkrēto zvērinātu tiesu izpildītāju, lai sniegtu precīzu informāciju par naudas summām, kādas konkrētā kredītiestādes kontā tiek ieskaitītas, un risinātu izveidojušos situāciju. Izpildes nodrošināšanai nepieciešamās informācijas apmaiņa elektroniskā formā no un uz Izpildu lietu reģistru, izmantojot DIT, atzīstama par drošu datu apmaiņas sistēmu. Datu nodošana un saņemšana caur Izpildu lietu reģistru ļauj rīkojuma saņēmējam – Subjektam gūt pārliecību par to:- vai informācijas pieprasītājs ir zvērināts tiesu izpildītājs;- ka zvērināta tiesu izpildītāja lietvedībā ir izpildu lieta par parāda piedziņu no konkrētā kredītiestādes klienta (jo arī zvērinātam tiesu izpildītājam nav tiesību pieprasīt jebkāda veida informāciju par jebkuru personu).Papildus tam norādāms, ka Tiesu izpildītāju likuma 52. panta pirmā daļa stingri noteic, ka zvērināts tiesu izpildītājs, viņa palīgs un darbinieki nedrīkst izpaust trešajai personai ziņas par sastādītajiem aktiem un veiktajām amata darbībām, kā arī ziņas, kas iegūtas, veicot zvērināta tiesu izpildītāja profesionālo darbību. Šis noteikums ir spēkā arī pēc tam, kad viņi ir atstājuši savu amatu. Tiesu izpildītāju likuma 52. panta otrā daļa izsmeļoši noteic, kādos gadījumos un kādām personām zvērināts tiesu izpildītājs ir tiesīgs sniegt ziņas par veiktajām amata darbībām un sagatavotajiem aktiem. Tādējādi, izņemot Tiesu izpildītāju likuma 52. panta otrajā daļā noteiktos gadījumus, zvērināts tiesu izpildītājs vai viņa palīgi un darbinieki nav tiesīgi sniegt trešajām personām nekādas ziņas, kas iegūtas amata darbību ietvaros, tai skaitā ziņas, kas tiktu iegūtas no kredītiestādēm, vēršot piedziņu uz parādnieka noguldījumiem kredītiestādēs.Lai nodrošinātu elektronizētu informācijas apmaiņas procesu starp Izpildu lietu reģistru un kredītiestāžu informācijas sistēmām, izmantojot DIT, izstrādājams attiecīgs Izpildu lietu reģistra *web* serviss, kas atbilstoši likumprojektā ietvertajām prasībām nodrošinās Subjektiem iespēju saņemt un apstrādāt elektroniskā formā rīkojumus. Saistībā ar likumprojekta īstenošanu Izpildu lietu reģistra sistēmas uzturēšanai papildu valsts budžeta līdzekļi nav nepieciešami. Vienlaikus ar šo likumprojektu virzītajā likumprojektā "Grozījumi Kredītiestāžu likumā" noteikts, ka ar 2019. gada 1. jūliju piedziņas lietās informācijas apmaiņa saistībā ar rīkojumu izpildi starp Valsts ieņēmumu dienestu, zvērinātie tiesu izpildītājiem un Subjektiem notiks tikai elektroniski, izmantojot DIT.Lai Subjekti varētu pakāpeniski, plānojot savus izdevumus, pielāgoties jaunajam regulējumam, laika periodā no 2017. gada 1. jūlija līdz 2019. gada 30. jūnijam tiks noteikts pārējās periods, proti, Subjektiem šajā periodā ir tiesības pievienoties sistēmai brīvprātīgi.Lai varētu ieviest mehānismu, kas ļautu adresēt rīkojumu uz konkrētu personas kontu, minimizēt izvairīšanos no piedziņas risku un samazināt administratīvās izmaksas saistībā ar informācijas pieprasījumu par kontu esamību, tiks izmantota Kontu reģistrā pieejamā informācija. Kontu reģistra izveidošanas tiesisko pamatu, tajā iekļaujamo ziņu apjomu un reģistra izmantošanas kārtību noteiks likums "Kontu reģistra likums", kura izstrādi nodrošina Finanšu ministrija.Vienlaikus likumprojektā ietverti atsevišķi redakcionāla rakstura grozījumi. Zvērinātu tiesu izpildītāju rīkojumi par naudas līdzekļu apķīlāšanu cita starp tiek doti ne vien kredītiestādēm, bet arī citiem maksājumu pakalpojumu sniedzējiem (piemēram, Valsts kasei) Civilprocesa likuma 555. panta septītās daļas 2. punktā noteiktajā kārtībā. Lai nodrošinātu skaidru tiesisko regulējumu, likumprojektā ietverti grozījumi, kas paredz papildināt Civilprocesa likuma 555. panta septītās daļas 2. punktu, 557. panta 2. punktu un 572. pantu, paplašinot subjektu uzskaitījumu, kuru rīcībā esoši parādnieku noguldījumi ir pakļaujami apķīlāšanai, Civilprocesa likumā paredzēto naudas līdzekļu apķīlāšanas regulējumu attiecinot arī citiem maksājumu pakalpojumu sniedzējiem.  |
| **3.** | **Projekta izstrādē iesaistītās institūcijas** | Finanšu ministrija, biedrība "Latvijas Komercbanku asociācija" un Latvijas Zvērinātu tiesu izpildītāju padome. |
| **4.** | **Cita informācija** | Nav. |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| **1.** | **Sabiedrības mērķgrupas, kuras tiesiskais regulējums ietekmē vai varētu ietekmēt** | Likumprojekts attiecas uz zvērinātiem tiesu izpildītājiem, kuriem turpmāk būs pienākums īstenot piespiedu izpildes līdzekli – piedziņas vēršana uz noguldījumiem kredītiestādes – likumprojektā noteiktajā kārtībā. Atbilstoši Ministru kabineta 2010. gada 19. janvāra noteikumiem Nr. 66 "Noteikumi par zvērinātu tiesu izpildītāju skaitu, viņu amata vietām, iecirkņiem un to robežām" maksimālais zvērinātu tiesu izpildītāju skaits ir 116.Tāpat likumprojekts attiecas uz kredītiestādēm, kuras izvēlēsies iespēju slēgt ar Tiesu administrāciju vienošanos par datu apmaiņu elektroniskā forma. Atbilstoši biedrības "Latvijas Komercbanku asociācija" mājaslapā publicētajai informācijai 2016. gadā Latvijā reģistrētas 16 bankas (<http://www.fktk.lv/lv/tirgus-dalibnieki/kreditiestades/bankas1.html>). Lai gan izpildu lietu dalībnieki (piedzinēji, parādnieki) nav likumprojekta tiešā mērķauditorija, likumprojekts netieši ietekmē izpildu lietu dalībniekus. Piedzinēju un parādnieku skaitlisko apmēru nav iespējams noteikt.  |
| **2.** | **Tiesiskā regulējuma ietekme uz tautsaimniecību un administratīvo slogu** | Likumprojektā ietvertajam tiesiskajam regulējumam ir pozitīva ietekme uz tautsaimniecību. Ieviešot praksē ar likumprojektu paredzēto kārtību piedziņas vēršanai un parādnieka noguldījumiem kredītiestādēs, paredzams, ka tiks paaugstināta spriedumu izpildes efektivitāte un tādējādi palielināts tās ietvaros piedzīto naudas līdzekļu apmērs, kas savukārt nodrošinās augstāku kreditoru interešu aizsardzības līmeni.Ieviešot datu apmaiņu elektroniskā formā tiktu paātrināts izpildes process kopumā, kā arī ietaupīti gan finanšu resursi, gan patērētais laiks. Atbilstoši likumprojektā paredzētajam tajos gadījumos, kad kredītiestāde būs noslēgusi vienošanos ar Tiesu administrāciju par datu apmaiņu elektroniskā formā, zvērinātam tiesu izpildītājam rīkojums kredītiestādei par parādnieka noguldījumu apķīlāšanu būs jānodod kredītiestādes informācijas sistēmai, izmantojot Izpildu lietu reģistra sistēmā tam īpaši paredzētu funkcionalitāti. Savukārt kredītiestādei informācija jāsniedz automatizēti no kredītiestādes informācijas sistēmas Izpildu lietu reģistram.Kredītiestāžu rīcībā nav precīzu datu par kredītiestādes vidējām izmaksām, kādas rodas, lai šobrīd manuāli apstrādātu zvērinātu tiesu izpildītāju rīkojumus un sniegtu uz tiem atbildes. Katras kredītiestādes darba apjoms ir atšķirīgs un atkarīgs gan no kredītiestādes klientu skaita un attiecīgi – saņemto zvērinātu tiesu izpildītāju rīkojumu skaita.  |
| **3.** | **Administratīvo izmaksu monetārs novērtējums** | Administratīvo izmaksu monetāru aprēķinu nav iespējams veikt. Katra Subjekta darba apjoms, apstrādājot zvērinātu tiesu izpildītāju rīkojumus, ir atšķirīgs un atkarīgs gan no kredītiestādes klientu skaita un attiecīgi – saņemto zvērinātu tiesu izpildītāju rīkojumu skaita, gan katras individuālās kredītiestādes darba organizācijas kredītiestādes ietvaros. Tāpat šobrīd nav iespējams sniegt datus par izmaksām, kādas kredītiestādei varētu rasties saistībā ar nepieciešamību veikt izmaiņas kredītiestādes informācijas sistēmās, nodrošinot turpmāku datu apmaiņu elektroniskā vidē. Tiesu administrācija sadarbībā ar biedrību "Latvijas Komercbanku asociācija" veic darbu pie Izpildu lietu reģistra informācijas sistēmas un kredītiestāžu informācijas sistēmu funkcionālā apraksta projekta izstrādes, uz kura pamata tiks balstīta konkrētās datu apmaiņas funkcionalitātes izstrāde. |
| **4.** | **Cita informācija** | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| **Rādītāji** | **2016. gads** | Turpmākie trīs gadi (tūkst. *euro*) |
| **2017.** | **2018.** | **2019.** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi |
| 1.2. valsts speciālais budžets |
| 1.3. pašvaldību budžets |
| 2. Budžeta izdevumi: | 0 | 0 | 0 | 0 | 0 |
| 2.1. valsts pamatbudžets |
| 2.2. valsts speciālais budžets |
| 2.3. pašvaldību budžets |
| 3. Finansiālā ietekme: | 0 | 0 | 0 | 0 | 0 |
| 3.1. valsts pamatbudžets |
| 3.2. speciālais budžets |
| 3.3. pašvaldību budžets |
| 4. Finanšu līdzekļi papildu izde­vumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets |
| 5.2. speciālais budžets |
| 5.3. pašvaldību budžets |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Likumprojekts šo jomu neskar. |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Lai nodrošinātu Izpildu lietu reģistra datu apmaiņu ar kredītiestādēm, nepieciešamās izmaiņas Izpildu lietu reģistra funkcionalitātē Tiesu administrācija nodrošinās piešķirto līdzekļu ietvaros. |
| **IV. Tiesību akta projekta ietekme uz spēkā esošo tiesību normu sistēmu** |
| **1.** | **Nepieciešamie saistītie tiesību aktu projekti** | Minētās ieceres īstenošanai vienlaikus veicami grozījumi Kredītiestāžu likumā, Maksājumu pakalpojumu un elektroniskās naudas likumā un likumā "Par nodokļiem un nodevām". Minēto grozījumu izstrādi nodrošina Finanšu ministrija.Ņemot vērā, ka šis likumprojekts, kā arī likumprojekts "Grozījumi Kredītiestāžu likumā", likumprojekts "Grozījumi likumā "Par nodokļiem un nodevām"" un likumprojekts "Grozījumi Maksājumu pakalpojumu un elektroniskās naudas likumā" ir sagatavoti, lai ieviestu vienotu modeli piedziņas procesā, minētie likumprojekti pieņemšanai virzāmi vienlaicīgi. |
| **2.** | **Atbildīgā institūcija** | Tieslietu ministrija un Finanšu ministrija. |
| **3.** | **Cita informācija** | Nav. |
| **V. Tiesību akta projekta atbilstība Latvijas Republikas starptautiskajām saistībām** |
| *Likumprojekts šo jomu neskar.* |

|  |
| --- |
| **VI. Sabiedrības līdzdalība un komunikācijas aktivitātes** |
| **1.** | **Plānotās sabiedrības līdzdalības un komunikācijas aktivitātes saistībā ar projektu**  | Lai informētu sabiedrību par likumprojektu un dotu iespēju izteikt viedokli, likumprojekts saskaņā ar Ministru kabineta 2009.gada 25.augusta noteikumiem Nr.970 "Sabiedrības līdzdalības kārtība attīstības plānošanas procesā" ievietots Tieslietu ministrijas mājaslapā. |
| **2.** | **Sabiedrības līdzdalība projekta izstrādē**  | Likumprojekts izstrādāts, konsultējoties ar Latvijas Zvērinātu tiesu izpildītāju padomi, ņemot vērā apstākli, ka minētā padome ir Latvijā praktizējošo zvērinātu tiesu izpildītāju pārstāvības institūcija, un biedrību "Latvijas Komercbanku asociācija". |
| **3.** | **Sabiedrības līdzdalības rezultāti**  | Biedrība "Latvijas Komercbanku asociācija" un Latvijas Zvērinātu tiesu izpildītāju padome konceptuāli atbalsta likumprojektā ietverto regulējumu kārtībai, kādā izpildāmi lēmumi par prasības nodrošināšanu, apķīlājot personas naudas līdzekļus, kas atrodas pie Subjektiem, un kādā vēršama piedziņa uz šādiem naudas līdzekļiem.Biedrība "Latvijas Komercbanku asociācija" ir informējusi, ka nevar piekrist likumprojektā ietverto grozījumu, kas paredz zvērinātam tiesu izpildītājam, dodot rīkojumu par naudas līdzekļu apķīlāšanu, summu, kas nepieciešama piedzenamās summas un sprieduma izpildes izdevumu dzēšanai, palielināt par summu, kas parādniekam – fiziskai persona – saglabājama saskaņā ar Civilprocesa likuma 1. pielikuma 3. punktu. Organizētās sabiedrības informēšanas ietvaros viedokļi par likumprojektu nav saņemti. |
| **4.** | **Cita informācija** | Nav. |
| **VII. Tiesību akta projekta izpildes nodrošināšana un tās ietekme uz institūcijām** |
| **1.** | **Projekta izpildē iesaistītās institūcijas**  | Likumprojekta izpildi atbilstoši spriedumu izpildes procesa regulējošos normatīvajos aktos nostiprinātajai kompetencei nodrošinās zvērināti tiesu izpildītāji, kā arī kredītiestādes un citi maksājumu pakalpojumu sniedzēji.Izpildu lietu reģistra turētāja funkcijas saskaņā ar Tiesu izpildītāju likuma 156.1 panta trešo daļu īsteno Tiesu administrācija. |
| **2.** | **Projekta izpildes ietekme uz pārvaldes funkcijām un institucionālo struktūru.****Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem**  | Ar likumprojektu netiek paplašinātas institūcijām normatīvajos aktos noteiktās funkcijas.Likumprojekts neparedz jaunu institūciju izveidi vai esošo institūciju likvidāciju vai reorganizāciju. |
| **3.** | **Cita informācija** | Nav. |

Iesniedzējs:

tieslietu ministrs Dzintars Rasnačs

22.09.2016. 10.36

5709

E.Timpare,

67036829, evija.timpare@tm.gov.lv